Բյուզանդական դեսպան-զորավար Տերենտը նույնպես համոզում էր Պապին, որ բարձրանա լեռը: Վերջիվերջո Պապը համաձայնվեց ու բարձրացավ Նպատ լեռը ու միացավ կաթողիկոսին: Զորքը արդեն դասավորվել էր: Մուշեղը ստուգեց, թե արդյո՞ք ամեն ինչ լավ է, ամեն ինչ իր հրահանգի համաձայն է: Արդեն հեռվում նկատվում էին պարսից այրուձին, հետևակը, իսկ ավելի հեռվում՝ փղերի վաշտերը: Սպարապետը կարծում էր, որ եթե նրանց բոլոր ուժերը հովտի մեջ են, ապա իշխան Կամսարականը ու Սմբատ ասպետը հաջողությամբ կկատարեն իրենց հանձնարարությունը՝ շրջափակել պարսից զորքին: